Nõukogu määrus (EMÜ) nr 4088/87,

21. detsember 1987,

milles määratakse kindlaks teatavate Küproselt, Iisraelist ja Jordaaniast pärit lillede impordi soodustollimaksude kohaldamise tingimused

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 113,

võttes arvesse komisjoni ettepanekut

ning arvestades, et:

Euroopa Majandusühenduse ning Küprose, Iisraeli ja Jordaania vaheliste assotsiatsiooni- või koostöölepingute lisaprotokollidega nähakse ette soodustollimaksude kohaldamine rooside ja nelkide importimisel ühendusse kõikide koondnomenklatuuri alamrubriiki 060310 kuuluvate ja kõnealustest riikidest pärit olevate värskete lõikelillede impordile kehtestatud tariifikvootide piires; kõnealuseid tariifseid soodustusi kohaldatakse üksnes sellise impordi suhtes, mis vastab teatavatele hinnatingimustele;

käesolevas määruses tuleks kindlaks määrata hinnatingimused, millele imporditavad roosid ja nelgid peavad soodustollimaksude kohaldamiseks vastama, ning samuti tingimused nii tariifse sooduskorra peatamiseks, kui kõnealuseid tingimusi enam ei täideta, kui ka selle korra hilisemaks taaskehtestamiseks;

imporditavate toodete puhul järgitavad hinnatingimused määratakse kindlaks vastavalt ühenduse tootjahindadele; pidades silmas kõnealuste toodete äärmiselt kiireid ja lühiajalisi hinnakõikumisi ühenduses, tuleks kõnealused tootjahinnad kindlaks määrata kahenädalasteks perioodideks eelneva kolme aasta keskmise hinna põhjal tüüpilisel turul, võtmata arvesse ülemäärast kõikumist,

ON VASTU VÕTNUD KÄESOLEVA MÄÄRUSE:

Artikkel 1

Käesolevas määruses sätestatakse tingimused soodustollimaksu kohaldamiseks suureõieliste rooside, väikseõieliste rooside, üheõieliste (standardtüüp) nelkide ja mitmeõieliste (spray-tüüp) nelkide suhtes kõikide koondnomenklatuuri alamrubriiki 060310 kuuluvate ning Küproselt, Iisraelist ja Jordaaniast pärit värskete lõikelillede impordile kehtestatud aastaste tariifikvootide piires.

Artikkel 2

1. Soodustollimaksu kohaldatakse teatavat päritolu teatava toote ja päritolu puhul üksnes juhul, kui imporditud toote hind on vähemalt 85 % artiklis 3 osutatud ühenduse tootjahinnast.

Imporditud toote hind tehakse kindlaks ühenduse tüüpilistel sisseveoturgudel, lahutamata sellest soodustollimaksu.

2. Välja arvatud erilistel asjaoludel, peatatakse soodustollimaksu kohaldamine ja kehtestatakse teatavat päritolu teatava toote puhul ühise tollitariifistiku tollimaks, kui:

a) imporditud toote hinnad on kahel järjestikusel turupäeval vähemalt 30 % koguste puhul, mille hinnad on tüüpilistel imporditurgudel esindatud, väiksemad kui 85 % ühenduse tootjahinnast; või

b) imporditud toote hinnad on viie kuni seitsme järjestikuse turupäeva jooksul vähemalt 30 % koguste puhul, mille hinnad on tüüpilistel imporditurgudel esindatud, vaheldumisi suuremad ja väiksemad kui 85 % ühenduse tootjahinnast ja kui kõnealuse ajavahemiku kolme päeva jooksul on imporditud toote hinnad olnud allpool kõnealust taset.

3. Soodustollimaks taaskehtestatakse teatavat päritolu teatava toote puhul, kui imporditud toote hinnad (millest ei ole lahutatud tollimaksu kogusummat) on vähemalt 70 % koguste puhul, mille hinnad on ühenduse tüüpilistel imporditurgudel esindatud, sama suured või suuremad kui 85 % ühenduse tootjahinnast ajavahemiku jooksul, mida arvestatakse alates soodustollimaksu kohaldamise peatamise tegelikust kuupäevast, ja mis kestab:

- lõike 2 punkti a kohase peatamise korral kaks järjestikust turupäeva,

- lõike 2 punkti b kohase peatamise korral kolm järjestikust turupäeva.

Hinnanoteeringute puudumise korral taaskehtestatakse soodustollimaks, kui hinnad puuduvad kuue järjestikuse tööpäeva jooksul alates kõnealuse meetme kohaldamisest.

4. Artiklis 1 nimetatud toodete importimisel Hispaaniasse ja Portugali:

- tuleneb kohaldatav soodustollimaks ühenduse ja artiklis 1 nimetatud riikide vaheliste, Hispaania ja Portugali ühinemisega seotud kokkulepete kohaldamise eritingimustest,

- ajavahemikus, mil soodustollimaksu kohaldamine on peatatud, tuleneb kohaldatav tollimaks Hispaania ja Portugali ühinemisakti artiklite 75 ja 243 kohaldamisest.

Artikkel 3

1. Ühenduse tootjahinnad määratakse kõigile neljale artiklis 1 nimetatud tootele ja neid kohaldatakse kahenädalaste perioodide jooksul. Hinnad määratakse kindlaks kaks korda aastas, enne 15. maid ja enne 15. oktoobrit.

2. Ühenduse hind vastab kõigi nelja toote puhul lõikes 1 nimetatud hinna kindlaksmääramisele eelneva kolme aasta jooksul vastavas ajavahemikus tüüpilistel tootjaturgudel registreeritud keskmisele tootjahinnale.

Iga tüüpilise turu keskmine hind määratakse kindlaks arvestamata hindu, mida võib vastavalt kehtestatavale korrale pidada ülemäära kõrgeks või ülemäära madalaks, võrreldes kõnealusel turul täheldatud tavalise hinnakõikumisega.

Artikkel 4

Komisjon kontrollib teabe põhjal, mida liikmesriigid talle on andnud või mille ta ise on kogunud, korrapäraselt nii igast päritoluriigist imporditavate toodete hinnasuundumusi imporditurgudel kui ka tootjahindade suundumusi ühenduse turgudel.

Artikkel 5

1. Komisjon kehtestab määruse (EMÜ) nr 234/68 [1] artiklis 14 sätestatud korras käesoleva määruse rakendamise üksikasjalikud eeskirjad, mis käsitlevad eelkõige:

- artiklis 1 nimetatud toodete määratlust,

- tüüpiliste tootjaturgude ja tüüpiliste ühenduse imporditurgude loetelu,

- teavet, mida liikmesriigid peavad käesoleva määruse kohaldamiseks komisjonile korrapäraselt saatma.

2. Vastavalt lõikes 1 nimetatud korrale, komisjon:

a) määrab artikli 3 kohaselt kindlaks ühenduse tootjahinnad;

b) vastavalt vajadusele kas peatab soodustollimaksu kohaldamise ja taaskehtestab ühise tollitariifi või taaskehtestab soodustollimaksu. Korralduskomitee korraliste koosolekute vahelisel ajal võtab kõnealused meetmed vastu komisjon.

Artikkel 6

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse kõigist kolmest asjaomasest riigist pärit toodete suhtes alates asjakohase lisaprotokolli jõustumiskuupäevast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 21. detsember 1987

Nõukogu nimel

eesistuja

B. Haarder

[1] EÜT L 55, 2.3.1968, lk 1.

--------------------------------------------------